প্রধান মন্ত্রীনা মুম্বাইগী রাজ ভাবন্দা জাল বুসন বিল্দিং অমসুং য়াওল্লোইশিংগী গেল্লেরি হাংদোকখ্রে

থৌরমগী অহৌবদা, প্রধান মন্ত্রীনা ঙসি বাত পুর্নিমা অমসুং কবির জয়েন্তি থৌরমগী মীয়ামদা য়াইফ-পাউজেল পীখি। প্রধান মন্ত্রীনা হায়খি মহারাস্ত্রানা হিরম কয়াদা লৈবাক অসিদা ইথিল পীখি। জগাতগুরু শ্রী সান্ত তুকারাম মহারাজদগী হৌরগা ববাসাহেব অম্বেকার ফাওবগী খুন্নাইগী অওনবা পুরকখিবা মীওই কয়া মহারাস্ত্রাদা পোকখি। প্রধান মন্ত্রীনা হায়খি মহারাস্ত্রাগী সান্ত দ্যানেশ্বর মহারাজ, সান্ত নামদেব, সান্ত রামদাস অমসুং সান্ত চোখামেলানা লৈবাক অসিদা থৌনা পীখি। ঐখোয়না শ্বারাজগী ৱারি শানরকপা মতমদা, ছাত্রপতি সিবজি মহারাজ অমসুং ছাত্রপতি সামবজি মহারাজগী পুন্সি ৱারিশিংনা হৌজিক ফাওবা ভারতকী মীয়ামদা মরৈবাক নুংশিবা হেনগৎহল্লি। রাজ ভাবনগী য়ুমশারোল অসিদা অরিবা মতমগী ফজরবা মগুন কয়া অমসুং নিংতম ইহৌগী নিংশিং মমি কয়া তারি অমসুং রাজ ভাবন অসি লোক ভাবন ওন্থোকপগীদমক থাগৎলি। প্রধান মন্ত্রীনা হায়খি খঙনা নত্ত্রগা খঙদনা, ঐখোয়না ভারতকী নিংতম ইহৌ অসি থৌদোক খর খক্তদা ওইহল্লি। অদুবু ভারতকী নিংতম্বা পুরকপদা মশীং থিঙমদ্রবা মীয়ামগী ‘তপস্যা’ য়াওখি অমসুং তোঙান-তোঙানবা মফমশিংদা থোকখিবা থৌদোক কয়াগী অপুনবা ইথিল অদু লৈবাক্কী ওইখি। মসিনা তাক্লি মদুদি তোঙান-তোঙানবা থৌদোকশিং ওইজরবসু মদুগী পান্দমদি চপ মান্নখি। খুন্নাই, ইমুং-মনুং নত্ত্রগা ৱাখল্লোনশিং, ইহৌগী মফম লৈবাক মনুং নত্ত্রগা মপান লৈবাক্কী খেন্নবা লৈতনা পান্দম অমতা ওইখি- ভারত মপুংফানা নিংতম্বা পুরকপা। বাল গঙ্গাধার তিলক, চাপেকার মচিন-মনাওশিং,বসুদেব বালৱান্ত ফারক অমসুং মেদাম বিকাজি কমাগী থৌদাং নিংশিংলদুনা প্রধান মন্ত্রীনা হায়খি নিংতম ইহৌ অসি লৈবাক অসিগী হৌরগা মালেমগী মফম কয়া শীনবা থুংখি। গাদার পার্তি, নেতাজিনা লুচিংবা অজাদ হিন্দ ফৌজ অমসুং শ্যামজি কৃষ্ণ ভর্মাগী ইন্দিয়া হাওস অসি মালেমগী থাক্তা নিংতম ইহৌ চৎথখিবগী খুদমশিংনি। লৈবাক অসিদগী হৌরগা মালেমগী মফম কয়া য়ৌহনখিবা হায়বা ৱাখল্লোন অসি ঐখোয়গী অত্মনির্ভর ভারতকী য়ুম্ফমনি। প্রধান মন্ত্রীনা হায়খি মতম কয়াগী মমাঙদগী শকখঙবীদ্রবা অথৌবা কয়া নাথৈদুনা থম্লক্লি। শ্রী মোদী মশামক্না ভারত্ত পুরক্ত্রিবা ফাওবা নিংতম লান্মী শ্যামজি কৃষ্ণ ভর্মাগী লেমহৌবশিং মতম শাংনা ভারত্তা পুরক্নবা ঙাইখি। প্রধান মন্ত্রীনা হায়খি মুম্বাই অসি মঙলান কয়াগী সহরনি, অদুবু ২১শুবা চহিচা অসিদা মহারাস্ত্রাগী সহর কয়া লৈবাক অসি চাউখৎনবগী মফমশিং ওইরগনি। মসিগী ৱাখল্লোন অসিগা লোয়ন্না, মুম্বাইগী ইনফ্রাস্ত্রকচর মতমগা চুনবা মওংদা শেমগৎলে অমসুং মসিগা ইরোইন্না অতোপ্পা সহরশিংদশু অনৌবা খুদোংচাবা কয়া ফংহল্লে। প্রধান মন্ত্রীনা হায়খি মী খুদিংমক্না লৌনিংবা থৌদাং লৌবা মতমদা, মখোয়না লৈবাক অসিগী ৱাশকশিং ঙাক্নবা পান্দম থমগদবনি অমসুং লৈবাক অসি চাউখৎনবা সবকা প্রয়াস হায়বসি নিংশিংগদবনি। ইং ১৮৮৫দগী হৌনা জাল বুসন অসি মহারাস্ত্রাগী রাজ্যপালগী ওফিসিএল লৈফম ওইদুনা লাকখি। য়ুম অসিগী মতম লোইবদগী মদু থুগাইখ্রে অমসুং হান্নগী মফম অদুদা অনৌবা বিল্দিং অমা শারে। অনৌবা বিল্দিং অদু শানবা ২০১৯গী অগস্ততা ভারতকী রাস্ত্রপতিনা উরেপ-উয়ুং তমখি। অরিবা বিল্দিং অদুগী মশক থোকপা শক্তমশিং নৌনা শাখিবা বিল্দিং অদু য়াওহল্লে। ২০১৬দা মতম অদুগী মহারাস্ত্রাগী রাজ্যপাল শ্রী বিদ্যসাগর রাওনা রাজ ভাবন্দা বঙ্কর অমা থেংনখি। মসি থায়না বৃতিসমচাশিংনা খুৎলায়শিং অমসুং নোংমৈ মরুশিং লোন্না থম্নবা মফম অমা ওইনা শীজিন্নরমখি। বঙ্কর অদু ২০১৯দা নৌনা শেমজিনখি। মহারাস্ত্রাগী নিংতম লান্মীশিং অমসুং য়াওল্লোইশিংনা লৌখিবা থৌদাংশিং নিংশিংবা ওইনা বঙ্কর অদু মিউজম ওইনা গেল্লরি অমা শেমগৎখি। গেল্লরি অদুদা বসুদেব বালৱান্ত ফারকে, চাফেকার মচিন-মনাওশিং, সবাকার মচিন-মনাওশিং, মেদাম বিকাজি কামা, ভি.বি গোগাতে, ১৯৪৬গী নেভেল মুতিনিদা শরুক য়াখিবশিংগী থৌদাংশিং ইকায়খুম্নবা উৎলি।